Samira Efendi

Samira Efendijeva (; født 17. april 1991 i Baku i Aserbajdsjan) er en aserbajdsjansk sanger. Hun bruker artistnavnet Efendi, tidligere Samira Efendi. Hun skulle representere Aserbajdsjan i Eurovision Song Contest 2020 i Rotterdam i Nederland med sangen «Cleopatra». 18. mars 2020 avlyste imidlertid EBU konkurransen på grunn av koronaviruspandemien i Europa vinteren 2020. I stedet bestemte den aserbajdsjanske kringkasteren İTV at Efendi skulle få representere Aserbajdsjan i 2021 med låten «Mata Hari».

Bakgrunn 
Efendijeva er født i 1991 og oppvokst i hovedstaden Baku. Hun oppnådde popularitet i hjemlandet etter å ha deltatt i lokale og nasjonale sangkonkurranser som Yeni Ulduz (2009), Böyük Səhnə (2014) og The Voice of Azerbaijan (2015–2016), der hun ble nummer tre. I 2017 var hun Aserbajdsjans representant i vokalistkonkurransen Silk Way Star, arrangert i Almaty i Kasakhstan, der hun kom på tredjeplass. Hun representerte nok en gang Aserbajdsjan under sangfestivalen Voice of Nur-Sultan i Nur-Sultan i Kasakhstan i 2019.

28. februar 2020 kunngjorde den aserbajdsjanske tv-kanalen İTV at en jury hadde valgt Efendi til landets representant i Eurovision Song Contest 2020 i Rotterdam i Nederland. Hun skulle opptre med sangen «Cleopatra», men konkurransen ble avlyst på grunn av koronaviruspandemien i Europa vinteren 2020. Efendi representerer i stedet Aserbajdsjan i konkurransen i 2021 med «Mata Hari». Hun deltok i semifinale 1 tirsdag 18. mai og kvalifiserte seg til finalen lørdag 22. mai, der hun ble nummer 20 av 26.

Flørting med norske TIX 
Efendi gjorde seg bemerket i dagene før første semifinale, etter at den norske deltakeren TIX sendte flere kjærlighetserklæringer til henne via Instagram. Etter hvert svarte hun på flørten via egne poster på Instagram. Siden fortsatte de to å flørte via sosiale medier, og de møttes til flere dater i finaleuken. Flørtingen mellom de to fikk stor oppmerksomhet hos presse, fans og arrangører, og flørten fikk sin egen emneknagg på Instagram: Efentix. Enkelte pressefolk og fans spekulerte imidlertid på om flørtingen var et PR-stunt for å skape oppmerksomhet, men TIX avviste dette i en videofilm han la ut på sin egen YouTube-konto.

Både Aserbajdsjan og Norge deltok i semifinale 1, og begge land kvalifiserte seg til finalen. Der hadde de startnummer etter hverandre.

Diskografi

Singler

Referanser

Eksterne lenker 
 
 
 
 

 
 
 
 

Aserbajdsjanske sangere
Aserbajdsjanske musikere
Aserbajdsjanske deltakere i Eurovision Song Contest
Deltakere i Eurovision Song Contest 2020
Deltakere i Eurovision Song Contest 2021
Personer fra Baku